Iranin hengellinen johtaja

**Iranin hengellinen johtaja**, joskus myös **Islamilaisen vallankumouksen hengellinen johtaja**, on Iranin islamilaisen tasavallan valtionpäämies, ja korkea-arvoisin poliittinen ja uskonnollinen henkilö. Huolimatta siitä, että hengelliseen johtajaan viitataan puhekielisesti usein ajatollahina, tämä titteli on puhtaasti uskonnollinen arvo šiialaisten uskonoppineiden keskuudessa eikä takaa mitään tiettyä poliittista virkaa.

Nykyisenä hengellisenä johtajana toimii Mojtaba Khamenei, joka nousi virkaan 8. maaliskuuta 2026.

Huolimatta korkeasta asemastaan hengellinen johtaja ei saa työstään palkkaa. Johtajan virka-asuntona toimi Teheranissa sijaitseva Johtajuuden rakennus, joka tuhoutui vuonna 2026 Yhdysvaltain ja Israelin yhteishyökkäyksessä.

## Historia ja valinta
Hengellisen johtajan virka perustettiin Iranin vallankumouksen jälkeen vuonna 1979 ja sen on tarkoitus sekoittaa demokraattisia ja teokraattisia elementtejä. Ensimmäisenä johtajana toimi Ruhollah Khomeini. Häntä ei suoranaisesti valittu virkaan, vaan Iranin perustuslaki nimesi nimenomaan hänet siihen. Ensimmäiset vaalit järjestettäisiin vasta hänen kuolemansa jälkeen.

Hengelliseksi johtajaksi nousi vuonna 1989 Ali Khamenei, mutta hän kuoli 28. helmikuuta 2026, minkä seurauksena virka oli tyhjillään. Ennen Khameinin pojan valintaa uudeksi johtajaksi virkaa toimitti väliaikainen johtajaneuvosto, jonka muodostavat Masud Pezeškian (presidentti), Gholam-Hossein Mohseni-Eje'i (korkeimman oikeuden puheenjohtaja), Mohammad Bagher Ghalibaf (parlamentin puhemies) ja Alireza Arafi (uskonnollisen johdon edustaja).

Hengellisen johtajan valinnasta vastaa asiantuntijoiden neuvosto, joka kosstuu 88 korkea-arvoisesta uskonoppinutta, jotka puolestaan valitaan vaaleilla kahdeksaksi vuodeksi kerrallaan. Asiantuntijoiden neuvosto harkitsee sellaisia ehdokkaita, jotka valvojien neuvosto on hyväksynyt ehdokkaiksi. Iranin perustuslain mukaan johtajaksi voidaan valita henkilö, joka täyttää ainakin seuraavat ehdot:

* muodollinen pätevyys toimia muftina
* umman johtajalta oletettava oikeudentaju ja hurskaus
* johtamiseen soveltuva oikea poliittinen ja yhteiskunnallinen katsomus, harkitsevaisuus, rohkeus ja hallinnolliset taidot 

Asiantuntijoiden neuvosto haastattelee sopivia ehdokkaita ja äänestää tämän jälkeen uuden hengellisen johtajan nimittämisestä. Tullakseen valituksi ehdokkaan tulee saada 2/3 neuvoston äänistä. Nimitys hengelliseksi johtajaksi on elinikäinen.

## Valtaoikeudet ja asema
Hengellisellä johtajalla on viimeinen sana kaikissa valtiollisissa asioissa. Hän muun muassa johtaa maan asevoimia ja tiedusteluviranomaista, valvoo hallituksen tekemää politiikkaa, hyväksyy ja nimittää presidentin vaalien jälkeen, nimittää korkea-arvoiset virkamiehet sekä käyttää armahdusvaltaa. Lisäksi hengellinen johtaja voi julistaa sodan. Huolimatta siitä, että Iranissa on presidentin virka, hengellinen johtaja käyttää toimeenpanevaa valtaa ja on valtionpäämies. Presidentin vastuulla on maan hallituksen johtaminen. 

Hengellisellä johtajalla on nimittämiään edustajia, jotka ovat edustettuina käytännössä kaikkialla Iranin hallinnossa ja heillä on valta puuttua hengellisen johtajan nimissä nimetyn alueensa politiikkaan hyvinkin vapaasti. Heitä on arviolta noin 2000.

Hengellisen johtajan kritisointi on rikos Iranissa. Perustuslain mukaan hän ei kuitenkaan ole lain edessä sen ylempänä kuin muutkaan iranilaiset.

## Luettelo Iranin hengellisistä johtajista

## Lähteet

* 

### Viitteet